PANEVĖŽIO RAJONO SAVIVALDYBĖS TARYBA

SPRENDIMAS

DĖL BIUDŽETINIŲ ĮSTAIGŲ PANEVĖŽIO RAJONO RAGUVOS ŠVENTO KAZIMIERO SENELIŲ GLOBOS NAMŲ, GUSTONIŲ SOCIALINIŲ PASLAUGŲ CENTRO, KREKENAVOS SOCIALINĖS GLOBOS NAMŲ IR RAMYGALOS SOCIALINIŲ PASLAUGŲ CENTRO REORGANIZAVIMO

2013 m. vasario 27 d. Nr. T-37

Panevėžys

Vadovaudamasi Lietuvos Respublikos civilinio kodekso (Žin., 2000, Nr. 74) 2.96 straipsnio 3 dalimi, Lietuvos Respublikos viešųjų įstaigų įstatymo (Žin., 1996, Nr. 68-1633; 2004, Nr. 25-752; 2010, Nr. 1-17) 10 straipsnio 1 dalies 9 punktu, 15 straipsnio 2, 7 ir 8 dalimis, Lietuvos Respublikos vietos savivaldos įstatymo (Žin., 1994, Nr. 55-1049; 2008, Nr. 113-4290) 16 straipsnio 2 dalies 21 punktu ir 18 straipsnio 1 dalimi, Panevėžio rajono savivaldybės taryba n u s p r e n d ž i a:

1. Iki 2013 m. birželio 30 d. reorganizuoti biudžetines įstaigas Panevėžio rajono Raguvos Švento Kazimiero senelių globos namus, Gustonių socialinių paslaugų centrą, Krekenavos socialinės globos namus, prijungiant jas prie biudžetinės įstaigos Ramygalos socialinių paslaugų centro, kurios pavadinimas nuo 2013 m. liepos 1 d. pakeičiamas į biudžetinę įstaigą Panevėžio rajono socialinių paslaugų centrą.

2. Patvirtinti pridedamus:

2.1. Panevėžio rajono Raguvos Švento Kazimiero senelių globos namų, Gustonių socialinių paslaugų centro, Krekenavos socialinės globos namų ir Ramygalos socialinių paslaugų centro reorganizavimo sąlygų aprašą;

2.2.	Panevėžio rajono socialinių paslaugų centro nuostatus.

3. Pavesti Panevėžio rajono socialinių paslaugų centro direktoriui pasirašyti po reorganizavimo tęsiančios veiklą biudžetinės įstaigos Panevėžio rajono socialinių paslaugų centro nuostatus, pateikti šio sprendimo kopiją Juridinių asmenų registrui ir įregistruoti Panevėžio rajono socialinių paslaugų centro nuostatus Juridinių asmenų registre.

4. Pripažinti netekusiais galios nuo biudžetinės įstaigos Panevėžio rajono socialinių paslaugų centro nuostatų įregistravimo Juridinių asmenų registre:

4.1.	Savivaldybės tarybos 2007-01-25 sprendimo Nr. T-26 „Dėl Panevėžio rajono Raguvos Švento Kazimiero senelių globos namų nuostatų, dvišalės sutarties ir bazinių paslaugų komplekto sudėties patvirtinimo“ 1–3 punktus;

4.2.	Savivaldybės tarybos 2007-04-26 sprendimo Nr. T-102 „Dėl Gustonių senelių globos namų pavadinimo pakeitimo, Panevėžio rajono Gustonių socialinių paslaugų centro nuostatų, dvišalės sutarties ir bazinių paslaugų komplektų patvirtinimo“ 2–4 punktus;

4.3. Savivaldybės tarybos 2011-08-25 sprendimo Nr. T-164 „Dėl viešosios įstaigos Panevėžio rajono savivaldybės poliklinikos reorganizavimo“ 2.3, 2.6 ir 2.7 punktus;

4.4.	Savivaldybės tarybos 2012-08-23 sprendimo Nr. T-141 „Dėl viešosios įstaigos Krekenavos pirminės sveikatos priežiūros centro reorganizavimo“ 2.3, 2.6 ir 2.7 punktus.

5. Šio sprendimo 2.2 punktas įsigalioja nuo 2013 m. liepos 1 d.

Savivaldybės meras	Povilas Žagunis

PATVIRTINTA

Panevėžio rajono savivaldybės tarybos

2013 m. vasario 27 d. sprendimu Nr. T- 37

PANEVĖŽIO RAJONO RAGUVOS ŠVENTO KAZIMIERO SENELIŲ GLOBOS NAMŲ, GUSTONIŲ SOCIALINIŲ PASLAUGŲ CENTRO, KREKENAVOS SOCIALINĖS GLOBOS NAMŲ, RAMYGALOS SOCIALINIŲ PASLAUGŲ CENTRO REORGANIZAVIMO SĄLYGŲ APRAŠAS

I. BENROSIOS NUOSTATOS

1. Šis reorganizavimo sąlygų aprašas nustato biudžetinių įstaigų – Panevėžio rajono Raguvos Švento Kazimiero senelių globos namų, Gustonių socialinių paslaugų centro, Krekenavos socialinės globos namų reorganizavimą, prijungiant jas prie biudžetinės įstaigos Ramygalos socialinių paslaugų centro, kurio pavadinimas pakeičiamas į biudžetinę įstaigą Panevėžio rajono socialinių paslaugų centrą.

2. Reorganizavimo sąlygų aprašas parengtas vadovaujantis Lietuvos Respublikos civilinio kodekso (Žin., 2000, Nr. 74-2262) 2.99 str., Lietuvos Respublikos biudžetinių įstaigų įstatymo (Žin., 2010, Nr. 15-699) 14 str. 6 ir 7 d.

II. REORGANIZAVIME DALYVAUJANČIOS ĮSTAIGOS

3. Reorganizuojamas juridinis asmuo:

3.1. pavadinimas – Panevėžio rajono Raguvos Švento Kazimiero senelių globos namai;

3.2. teisinė forma – biudžetinė įstaiga;

3.3. buveinė – Laisvės g. 31, Raguvos mstl., Panevėžio r. sav.;

3.4. kodas – 168680582;

3.5. registras – Lietuvos Respublikos juridinių asmenų registras.

4. Reorganizuojamas juridinis asmuo:

4.1. pavadinimas – Gustonių socialinių paslaugų centras;

4.2. teisinė forma – biudžetinė įstaiga;

4.3. buveinė – Nauradų k. 15, Panevėžio r. sav.;

4.4. kodas – 190660950;

4.5. registras – Lietuvos Respublikos juridinių asmenų registras.

5. Reorganizuojamas juridinis asmuo:

5.1. pavadinimas – Krekenavos socialinės globos namai;

5.2. teisinė forma – biudžetinė įstaiga;

5.3. buveinė – Vytauto g. 42, Krekenavos mstl., Panevėžio r. sav.;

5.4. kodas – 302876130;

5.5. registras – Lietuvos Respublikos juridinių asmenų registras.

6. Dalyvaujantis reorganizavime juridinis asmuo:

6.1. pavadinimas – Ramygalos socialinių paslaugų centras;

6.2. teisinė forma – biudžetinė įstaiga;

6.3. buveinė – Dariaus ir Girėno g. 28, Ramygalos m., Panevėžio r. sav.;

6.4. kodas 302705834

6.5. registras – Lietuvos Respublikos juridinių asmenų registras.

III. REORGANIZAVIMO BŪDAS, PASIBAIGIANČIOS BIUDŽETINĖS ĮSTAIGOS IR PO REORGANIZAVIMO VEIKSIANTI BIUDŽETINĖ ĮSTAIGA, REORGANIZAVIMO TIKSLAS, PO REORGANIZAVIMO VEIKSIANČIOS ĮSTAIGOS TEISES IR PAREIGAS ĮGYVENDINANTI INSTITUCIJA

7. Reorganizavimo būdas – prijungimas.

8. Po reorganizavimo biudžetinė įstaiga Ramygalos socialinių paslaugų centras, kurios pavadinimas nuo 2013 m. liepos 1 d. pakeičiamas į biudžetinę įstaigą Panevėžio rajono socialinių paslaugų centrą, tęs veiklą, o biudžetinės įstaigos Panevėžio rajono Raguvos Švento Kazimiero senelių globos namai, Gustonių socialinių paslaugų centras ir Krekenavos socialinės globos namai baigs veiklą.

9. Reorganizavimo tikslas – įgyvendinti Panevėžio regiono plėtros 2007–2013 metų plano 3.1 uždavinio 3.3.27 priemonę, t. y. 2007–2013 metais įsteigti vieną socialinių paslaugų centrą.

10. Reorganizavimo pagrindas – Panevėžio rajono savivaldybės tarybos 2012 m. gruodžio 13 d. sprendimas Nr. T-226 „Dėl sutikimo reorganizuoti biudžetines įstaigas Raguvos Švento Kazimiero senelių globos namus, Gustonių socialinių paslaugų centrą, Krekenavos socialinės globos namus ir Ramygalos socialinių paslaugų centrą“.

11. Po reorganizavimo veiksiančios biudžetinės įstaigos Panevėžio rajono socialinių paslaugų centro savininkas – Panevėžio rajono savivaldybė, kurios savininko teises ir pareigas įgyvendins Panevėžio rajono savivaldybės taryba.

IV. TEISIŲ IR PAREIGŲ PERĖMIMO MOMENTAS

12. Pasibaigus reorganizavimui, baigiasi Panevėžio rajono Raguvos Švento Kazimiero senelių globos namų, Gustonių socialinių paslaugų centro ir Krekenavos socialinės globos namų teisės ir pareigos, funkcijos ir prievolės, kurios nuo 2013 m. liepos 1 d. pereina tęsiančiai veiklą po reorganizavimo biudžetinei įstaigai Panevėžio rajono socialinių paslaugų centrui.

13. Reorganizuotos biudžetinės įstaigos Panevėžio rajono Raguvos Švento Kazimiero senelių globos namai, Gustonių socialinių paslaugų centras ir Krekenavos socialinės globos namai pasibaigia nuo jų išregistravimo iš Juridinių asmenų registro dienos.

V. TURTO, DOKUMENTŲ IR PRIEVOLIŲ PERĖMIMAS

14. Reorganizuojamų Panevėžio rajono Raguvos Švento Kazimiero senelių globos namų, Gustonių socialinių paslaugų centro ir Krekenavos socialinės globos namų vadovams pavedama iki 2013 m. birželio 1 d. atlikti turto inventorizaciją pagal sprendimo reorganizuoti biudžetines įstaigas priėmimo dienos būklę.

15. Reorganizuojamų Panevėžio rajono Raguvos Švento Kazimiero senelių globos namų, Gustonių socialinių paslaugų centro ir Krekenavos socialinės globos namų dokumentai, darbuotojų bylos, archyvai perduodami po reorganizavimo veiksiančiam Panevėžio rajono socialinių paslaugų centrui pasirašant perdavimo-priėmimo aktus iki 2013 m. birželio 30 d.

16. Visas nuosavybės teise priklausantis reorganizuojamų Panevėžio rajono Raguvos Švento Kazimiero senelių globos namų, Gustonių socialinių paslaugų centro ir Krekenavos socialinės globos namų turtas bei Panevėžio rajono savivaldybei nuosavybės teise priklausantis ir reorganizuojamų įstaigų valdomas turtas iki 2013 m. birželio 30 d. perdavimo-priėmimo aktais perduodamas Panevėžio rajono socialinių paslaugų centrui.

17. Turto ir dokumentų perdavimo-priėmimo aktus pasirašo įstaigų vadovai ir vyriausieji finansininkai.

VII. REORGANIZAVIMO PRIEMONĖS

18. Panevėžio rajono savivaldybės tarybai patvirtinus reorganizavimo sąlygų aprašą, Panevėžio rajono Raguvos Švento Kazimiero senelių globos namai, Gustonių socialinių paslaugų centro ir Krekenavos socialinės globos namų vadovai LR darbo kodekso nustatyta tvarka praneša visiems darbuotojams apie darbo sąlygų pasikeitimą nuo 2013 m. liepos 1 d. Šių įstaigų darbuotojams, nesutikusiems dirbti pasikeitusiomis darbo sąlygomis, LR darbo kodekso nustatyta tvarka įteikiami įspėjimai apie darbo sutarties nutraukimą.

19. Iki 2013 m. birželio 30 d. Panevėžio rajono Raguvos Švento Kazimiero senelių globos namai, Gustonių socialinių paslaugų centro ir Krekenavos socialinės globos namų vadovai padaro darbo sutarčių pakeitimus su darbuotojais, sutikusiais tęsti darbo santykius Panevėžio rajono socialinių paslaugų centre.

20. Iki 2013 m. birželio 30 d. Ramygalos socialinių paslaugų centro direktorius patvirtina pareigybių sąrašą ir pareigybių aprašymus, galiosiančius nuo 2013 m. liepos 1 d.

21. Reorganizavimo metu Panevėžio rajono Raguvos Švento Kazimiero senelių globos namai, Gustonių socialinių paslaugų centro ir Krekenavos socialinės globos namų, Ramygalos socialinių paslaugų centro vadovai neturi teisės, nesuderinę su Panevėžio rajono savivaldybės administracija, priimti į darbą naujų darbuotojų.

VIII. BAIGIAMOSIOS NUOSTATOS

22. Panevėžio rajono Raguvos Švento Kazimiero senelių globos namų, Gustonių socialinių paslaugų centro, Krekenavos socialinės globos namų administracijos reorganizavimo metu privalo užtikrinti nepertraukiamą veiklą.

________________

PATVIRTINTA

Panevėžio rajono savivaldybės tarybos

2013 m. vasario 27 d. sprendimu Nr. T-37

PANEVĖŽIO RAJONO SOCIALINIŲ PASLAUGŲ CENTRO

NUOSTATAI

I. BENDROSIOS NUOSTATOS

1. Panevėžio rajono Ramygalos socialinių paslaugų centras (toliau – Centras) yra viešasis juridinis asmuo, teikiantis bendrąsias ir specialiąsias socialines paslaugas Panevėžio rajono gyventojams.

2. Centras savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos socialinių paslaugų įstatymu, Lietuvos Respublikos biudžetinių įstaigų įstatymu, kitais įstatymais ir teisės aktais, taip pat Panevėžio rajono savivaldybės tarybos sprendimais bei šiais nuostatais.

3. Centras turi ūkinį, finansinį, organizacinį ir teisinį savarankiškumą, savo antspaudą, sąskaitas bankuose.

4. Centro teisinė forma – biudžetinė įstaiga.

5. Centro veiklos laikotarpis neterminuotas.

6. Centro finansiniai metai sutampa su kalendoriniais metais.

7. Duomenys apie Centrą kaupiami ir saugomi Valstybės įmonės Registrų centro Panevėžio filiale.

8. Centras turi šiuos struktūrinius padalinius: Gustonių socialinės globos namus, Raguvos socialinės globos namus ir Krekenavos socialinės globos namus.

II. CENTRO SAVININKAS

9. Centro savininkas yra Panevėžio rajono savivaldybė, kurios teises ir pareigas įgyvendina Savivaldybės taryba.

III. CENTRO VEIKLOS TIKSLAI, FUNKCIJOS, VEIKLOS SRITYS IR RŪŠYS

10. Centro tikslas – teikti socialines paslaugas Panevėžio rajono gyventojams dėl amžiaus, negalios, socialinių problemų iš dalies ar visiškai neturinčiam ar praradusiam gebėjimus ar galimybes savarankiškai rūpintis asmeniniu (šeimos) gyvenimu, sudarant sąlygas asmeniui (šeimai) ugdyti ir kompensuoti gebėjimus ir galimybes savarankiškai spręsti savo socialines problemas, tenkinti būtiniausius poreikius, palaikyti socialinius ryšius su visuomene, padėti įveikti socialinę atskirtį ir integruotis į visuomenę.

11. Pagrindinės Centro funkcijos:

11.1. teikti kokybiškas bendrąsias ir specialiąsias socialines paslaugas (socialinės globos ir socialinės priežiūros) asmeniui ir šeimai, kurie dėl neįgalumo, amžiaus, socialinių problemų negali savarankiškai pasirūpinti visaverčiu asmeniniu, šeimos gyvenimu, atsižvelgiant į asmens (šeimos) poreikius ir Centro galimybes;

11.2 telkti vietos bendruomenės išteklius, savanorius socialinėms paslaugoms teikti ir efektyviai juos paskirstyti;

11.3. teikti pasiūlymus savivaldybės administracijai dėl socialinių paslaugų infrastruktūros plėtros, rengti ir įgyvendinti socialinių paslaugų teikimo programas ir projektus savivaldybės teritorijoje.

12. Centro veiklos sritys:

12.1. bendrosios socialinės paslaugos:

12.1.1. informavimas, konsultavimas, tarpininkavimas, atstovavimas;

12.1.2. sociokultūrinės paslaugos – laisvalaikio organizavimo paslaugos, skatinant ir padedant asmenims užsiimti norima veikla, aktyvinant bendruomenę, sudarant galimybę bendrauti, dalyvauti grupinio socialinio darbo užsiėmimuose, didinant integraciją į visuomenę, mažinant socialinę atskirtį;

12.1.3. asmeninės higienos ir priežiūros paslaugos – skalbimo paslaugų, maudymosi (dušo) paslaugų organizavimas;

12.1.4. medicininės reabilitacijos paslaugos – masažo bei mankštos paslaugų teikimas;

12.1.5. labdaros teikimo organizavimas;

12.1.6. kompiuterinio raštingumo ugdymo ir interneto paslaugos;

12.1.7. kitos bendrosios socialinės paslaugos organizuojamos atsižvelgiant į asmenų poreikius.

12.2. socialinė priežiūra:

12.2.1. apgyvendinimas savarankiško gyvenimo namuose ir socialinių įgūdžių ugdymas bei palaikymas;

12.2.2. socialinės priežiūros paslaugų teikimas namie.

12.3. socialinė globa: ilgalaikė ir trumpalaikė socialinė globa institucijoje.

13. Centro veiklos rūšys pagal Statistikos departamento prie Lietuvos Respublikos Vyriausybės patvirtintą ekonominės veiklos rūšių klasifikatorių:

13.1. nesusijusi su apgyvendinimu socialinio darbo su pagyvenusiais ir neįgaliaisiais asmenimis veikla – 88.10;

13.2. kita, niekur kitur nepriskirta, nesusijusi su apgyvendinimu socialinio darbo veikla – 88.99;

13.3. kita stacionarinė globos veikla – 87.90;

13.4. stacionarinė pagyvenusių ir neįgaliųjų asmenų globos veikla – 86.

14. Savo tikslams pasiekti Centras verčiasi kita įstatymų nedraudžiama ūkine komercine veikla.

15. Jeigu veiklai, numatytai Centro nuostatuose, reikalinga licencija ar leidimas, Centras privalo turėti tokią licenciją ar leidimą.

IV. CENTRO VADOVO – DIREKTORIAUS SKYRIMO IR ATLEIDIMO TVARKA, JO KOMPETENCIJA

16. Centrui vadovauja įstaigos vadovas – direktorius, į pareigas paskirtas viešo konkurso būdu. Darbo sutartį su Centro vadovu sudaro ir ją nutraukia savininkas ar jo įgaliotas asmuo. Su Centro vadovu gali būti sudaryta jo visiškos materialinės atsakomybės sutartis.

17. Direktoriaus kompetencijai priskiriama:

17.1. organizuoti Centro veiklą ir veikti Centro vardu santykiuose su kitais juridiniais ir fiziniais asmenimis;

17.2. sudaryti ir nutraukti darbo sutartis su Centro darbuotojais LR darbo kodekso nustatyta tvarka, juos skatinti arba skirti drausmines nuobaudas;

17.3. pateikti informaciją visuomenei apie Centro veiklą;

17.4. pateikti savininkui iki einamųjų metų birželio 1 d. praėjusių metų Centro veiklos ataskaitą;

17.5. spręsti gamybinius, organizacinius, ūkinius, finansinius klausimus, užtikrinti saugias ir sveikas įstaigos darbuotojų darbo sąlygas;

17.6. teikti duomenis ir dokumentus Juridinių asmenų registrui;

17.7. atstovauti arba įgalioti kitus asmenis atstovauti Centrui teisme, kitose institucijose, santykiuose su kitais fiziniais ir juridiniais asmenimis;

17.8. atidaryti ir uždaryti sąskaitas bankų įstaigose;

17.9. be įgaliojimo veikti Centro vardu ar įgalioti kitus asmenis vykdyti jo kompetencijai priskirtas funkcijas;

17.10. pagal savo kompetencijas leisti įsakymus;

17.11. tvirtinti Centro struktūrą, Centro darbo tvarkos taisykles, pareigybių sąrašą bei pareigybių aprašymus, neviršydamas nustatyto Savivaldybės tarybos didžiausio leistino pareigybių skaičiaus, kitus vidaus tvarkomuosius dokumentus;

17.12. užtikrinti Centro turto efektyvų panaudojimą ir apsaugą;

17.13. atsakyti už perduoto pagal panaudos sutartį bei Centro įsigyto turto tinkamą naudojimą ir išsaugojimą;

17.14. Centro vardu sudaryti sutartis su fiziniais ir juridiniais asmenimis veiklos klausimais ar įgalioti tai atlikti kitus asmenis;

17.15. rengti Centro veiklos planus ir ataskaitas;

17.16. atlikti kitas pareigybės aprašyme nurodytas funkcijas;

17.17. turėti kitų teisių ir pareigų, numatytų LR teisės aktuose.

X. CENTRO NUOSTATŲ KEITIMO TVARKA

18. Iniciatyvos teisę keisti Centro nuostatus turi Centro vadovas ir Centro steigėjas. Nuostatai keičiami Panevėžio rajono savivaldybės tarybos sprendimu ir jie išdėstomi nauja redakcija. Nuostatus pasirašo Panevėžio rajono savivaldybės tarybos įgaliotas asmuo.

19. Pakeisti nuostatai įsigalioja nuo jų įregistravimo Juridinių asmenų registre dienos.

XI. CENTROS REORGANIZAVIMO, PERTVARKYMO IR LIKVIDAVIMO TVARKA

20. Centras reorganizuojamas, pertvarkomas ir likviduojamas Lietuvos Respublikos civilinio kodekso ir Biudžetinių įstaigų įstatyme nustatyta tvarka.

XII. PRANEŠIMŲ IR SKELBIMŲ PASKELBIMO TVARKA

21. Visi pranešimai, kurie turi būti paskelbti viešai, teisės aktų numatytais terminais ir tvarka, skelbiami Panevėžio rajono savivaldybės interneto tinklalapyje adresu: www.panrs.lt.

_______________